《九日题峰山》
宋代·姚孝锡

不须歌吹上丛台，千里晴川入座来。
世事难凭休挂口，生涯见在且衔杯。
无情趁暖花先老，有信迎寒雁已回。
遥想故园亲种菊，霜枝露蕊向谁开。

作者简介：徐州丰县人，字仲纯，号醉轩。徽宗宣和六年进士。授代州兵曹。金兵侵雁门，州将议以城降，孝锡投床大鼾，略不为意。后脱身移居五台，不仕。善治生，积粟至数万石，遇岁饥，尽出以赈贫乏，多全活。中年后，以家事付诸子，日与宾朋纵吟山水诗酒间。卒年八十三。有《鸡肋集》。